CELEX: 32020D2167
Language: lt
Date: 2020-12-17 00:00:00
Title: Komisijos įgyvendinimo sprendimas (ES) 2020/2167 2020 m. gruodžio 17 d. kuriuo iš dalies keičiamas Įgyvendinimo sprendimas (ES) 2016/1918 dėl tam tikrų apsaugos priemonių, susijusių su lėtine išsekimo liga, pratęsiant jo taikymo laikotarpį (pranešta dokumentu Nr. C(2020) 8802) (Tekstas svarbus EEE)

2020 12 21   
               
               
                  LT
               
               
                  Europos Sąjungos oficialusis leidinys
               
               
                  L 431/70
               
            
         KOMISIJOS ĮGYVENDINIMO SPRENDIMAS (ES) 2020/2167
         2020 m. gruodžio 17 d.
         kuriuo iš dalies keičiamas Įgyvendinimo sprendimas (ES) 2016/1918 dėl tam tikrų apsaugos priemonių, susijusių su lėtine išsekimo liga, pratęsiant jo taikymo laikotarpį
         
            
               (pranešta dokumentu Nr. C(2020) 8802)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), visų pirma į jo 4 straipsnio 2 dalį,
         kadangi:
         
                     (1)
                  
                  
                     Reglamente (EB) Nr. 999/2001 nustatytos užkrečiamųjų spongiforminių encefalopatijų (USE) prevencijos, kontrolės ir likvidavimo Sąjungoje taisyklės. Jis taikomas gyvų gyvūnų auginimui ir gyvūninių produktų gamybai, jų pateikimui rinkai ir tam tikrais konkrečiais atvejais – jų eksportui. Pagal jį, be kita ko, numatyta nustatyti tam tikras apsaugos priemones USE protrūkių atveju;
                  
               
                     (2)
                  
                  
                     Komisijos įgyvendinimo sprendimu (ES) 2016/1918 (2) nustatytos laikinos apsaugos priemonės, susijusios su lėtine išsekimo liga. Tas sprendimas priimtas 2016 m. Norvegijoje nustačius šešis lėtinės elninių išsekimo ligos atvejus: keturiems šiauriniams elniams ir dviem briedžiams. Tai buvo pirmieji Europoje nustatyti lėtinės išsekimo ligos atvejai ir pirmieji atvejai pasaulyje, kai ši liga nustatyta šiauriniams elniams natūralioje aplinkoje;
                  
               
                     (3)
                  
                  
                     2017 m. sausio – 2020 m. rugsėjo mėn. Norvegija pranešė Komisijai ir valstybėms narėms apie šešiolika papildomų lėtinės išsekimo ligos atvejų, nustatytų šiauriniams elniams, penkis papildomus lėtinės išsekimo ligos atvejus, nustatytus briedžiams, ir vieną lėtinės išsekimo ligos atvejį, nustatytą tauriajam elniui. 2018 m. Suomija nustatė pirmąjį lėtinės išsekimo ligos atvejį Sąjungoje, 2020 m. lapkričio mėn. – dar vieną. 2019 m. Švedija nustatė tris atvejus, o 2020 m. rugsėjo mėn. – dar vieną atvejį. Suomijoje ir Švedijoje visi lėtinės išsekimo ligos atvejai nustatyti briedžiams;
                  
               
                     (4)
                  
                  
                     Reglamento (EB) Nr. 999/2001 III priedo A skyriaus III dalies A punkte nustatyta trejų metų lėtinės išsekimo ligos stebėsenos programa, apimanti laikotarpį nuo 2018 m. sausio 1 d. iki 2020 m. gruodžio 31 d. Tačiau 2021 m. duomenys bus toliau iš dalies renkami laikantis tos stebėsenos programos techninių specifikacijų, kad galiausiai būtų surinktas didesnis duomenų rinkinys. Todėl manoma, kad stebėsenos programos rezultatų mokslinis vertinimas, kuris bus reikalingas būsimoms kovos su lėtine išsekimo liga politikos galimybėms parengti, bus atliktas tik 2022 m.;
                  
               
                     (5)
                  
                  
                     2019 m. lapkričio 11 d. Europos maisto saugos tarnyba paskelbė mokslinę nuomonę dėl III atnaujinimo dėl lėtinės išsekimo ligos (3) (toliau – EFSA nuomonė). Tačiau reikia daugiau laiko apsvarstyti, kaip EFSA nuomonėje išdėstytos išvados ir rekomendacijos turėtų atsispindėti Sąjungos taisyklėse;
                  
               
                     (6)
                  
                  
                     atsižvelgiant į tai, kad Norvegijoje, Suomijoje ir Švedijoje nustatyti nauji lėtinės išsekimo ligos atvejai, ir laukiant trejų metų lėtinės išsekimo ligos stebėsenos programos rezultatų ir stebėsenos programos rezultatų mokslinio vertinimo, kuris turėtų būti atliktas 2022 m., taip pat atsižvelgiant į tai, kad EFSA nuomonei apsvarstyti reikia daugiau laiko, Įgyvendinimo sprendimo (ES) 2016/1918 taikymo laikotarpis turėtų būti pratęstas iki 2022 m. gruodžio 31 d.;
                  
               
                     (7)
                  
                  
                     todėl Įgyvendinimo sprendimas (ES) 2016/1918 turėtų būti atitinkamai iš dalies pakeistas;
                  
               
                     (8)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/1918 4 straipsnyje data „2020 m. gruodžio 31 d.“ keičiama į datą „2022 m. gruodžio 31 d.“
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. gruodžio 17 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 147, 2001 5 31, p. 1.
         
            (2)  2016 m. spalio 28 d. Komisijos įgyvendinimo sprendimas (ES) 2016/1918 dėl tam tikrų apsaugos priemonių, susijusių su lėtine išsekimo liga (OL L 296, 2016 11 1, p. 21).
         
            (3)  https://doi.org/10.2903/j.efsa.2019.5863